ET Euroopa Liidu Teataja C 244/8

Kaebus CHAP(2013) 1334 – teatis kaebuse kättesaamise kohta ja juhtumiga seotud teave

2013/C 244/06

Euroopa Komisjonile on laekunud palju kaebusi Itaalia kohaliku omavalitsuse kinnisvaramaksu (IMU) kohta ja selliste kaebuste laekumine jätkub. Komisjon on saadud kirjad registreerinud viitenumbriga CHAP(2013) 1334 ja registreerib ka edasised kirjad sama numbriga.

Võttes arvesse kaebuste arvu ning soovides tagada, et huvitatud isikud saaksid kiire vastuse ja asjakohast teavet, säästes samal ajal haldusressursse, avaldab komisjon käesoleva teatise Euroopa Liidu Teatajas ja järgmisel Interneti-aadressil: http://ec.europa.eu/eu_law/complaints/receipt/index_en.htm

Kaebustes väidetakse, et kõnealuse Itaalia õigusaktiga diskrimineeritakse Itaalia kodanikke, kes elavad välisriigis, kuid kellel on Itaalias kinnisvara, mistõttu õigusakt on vastuolus ELi õigusega, eriti Euroopa Liidu toimimise lepingu artiklitega 18, 21, 45 ja 49.

Komisjon leiab pärast välismaal elavate, kuid Itaalias kinnisvara omavate Itaalia kodanike kaebuste läbivaatamist, et praeguses etapis ei ole kaebuste põhjal võimalik järeldada, et ELi õigust oleks rikutud.

Euroopa Kohtu väljakujunenud praktika (1) kohaselt on diskrimineerimisega tegu siis, kui objektiivselt sarnases olukorras olevaid isikuid koheldakse erinevalt. ELi õigus ei keela maksusoodustustega seotud liikmesriikide meetmete puhul maksustada soodsamalt üksnes kinnisvara, mida maksumaksja kasutab peamise elukohana, mitte aga muudel eesmärkidel (teise koduna või üürile andmiseks), sest nimetatud olukorrad ei ole kinnisvara erineva kasutuse tõttu sarnased. Seega ei ole suurema osa ajast välismaal elavad, kuid Itaalias kinnisvara omavad Itaalia kodanikud sarnases olukorras nende Itaalia kodanikega, kes elavad suurema osa ajast Itaalias neile kuuluvas kinnisvaras.

Komisjon leiab siiski, et kaebustes nimetatud meetmetega, eriti seaduse nr 44 artikliga 4, võidakse diskrimineerida välisriigis elavaid maksumaksjaid, kellel on Itaalias kinnisvara, kuid ei ole Itaalia kodakondsust, sest selle sätte kohaselt võivad kohalikud omavalitsused laiendada peamise eluaseme (prima casa) suhtes kohaldatavat maksustamise korda üksnes kinnisvarale, mis kuulub välismaal elavatele maksumaksjatele, kellel on Itaalia kodakondsus ja kes on registreeritud välismaal elavate Itaalia kodanike registris (AIRE).

Kõnealuseid asjaolusid arvesse võttes teeb komisjon ettepaneku juhtumi käsitlemine lõpetada.

Kui kaebuse esitajad leiavad, et neil on uut teavet, mille alusel võib komisjon kaaluda kaebuse menetlemise jätkamist, tuleks see komisjonile esitada ühe kuu jooksul alates käesoleva teatise avaldamisest. Juhul kui teavet ei esitata, võib komisjon kaebuse menetlemise lõpetada.

Itaalia ametiasutustel on kavas eespool nimetatud õigusakti, millega võidakse diskrimineerida välisriigis elavaid maksumaksjaid, kellel on Itaalias kinnisvara, kuid ei ole Itaalia kodakondsust, varsti muuta ja komisjon on sellest teadlik. Seetõttu kavatseb komisjon Itaalia ametiasutuste tehtavad seadusemuudatused läbi vaadata enne, kui ta teeb järelduse selle kohta, kas nimetatud õigusakti asjaomane säte sobib kokku ELi õigusega.

(1) 1. detsembri 2011. aasta otsused kohtuasjades C-250/08: komisjon vs. Belgia, ja C-253/08: komisjon vs. Ungari.